征婦怨
作者：釋文珦
朝代：宋

paragraphs: 寧爲路傍草，莫作戰士妻。
初嫁席未溫，夫今戍遼西。
憶與夫別時，山川正飛雪。
腰間弓箭重，冰凍馬蹄裂。
夫君在萬里，如何可相求。
瞻彼日月光，使妾心悠悠。
悠悠復悠悠，想思曷云已。
夜夜勞夢魂，遥遥渡遼水。
軍中有紀律，君當慎終始。
勿以念室家，無心事戎壘。
自昔忠義人，從軍皆效死。